Kęstučio žygis į Lenkiją
Kęstučio žygis į Lenkiją – 1376 m. rudenį surengtas bendras Lietuvos Didžiosios Kunigaikštystės ir Belzo kunigaikštystės išpuolis prieš Lenkijos karalystę. Operacijai vadovavo Lietuvos valdovas Kęstutis, Voluinės kunigaikštis Liubartas bei Belzo ir Chelmo kunigaikštis Jurgis Narimantaitis. 1376 m. rudenį įsiveržusios į Lenkiją Kęstučio pajėgos persikėlė per Sano upę ir žygiuodamos palei Vyslos upę pasiekė Tarnuvą. Nurodoma, kad Kęstutis su didele kariuomene puolė Sandomiežo kunigaikštystės žemę ir nužygiavo beveik iki Krokuvos. Operacijos eigoje užpuolikai į nelaisvę paėmė apie 23 tūkst. lenkų. Po sėkmingos operacijos lietuvių pajėgos pasitraukė į Belzo kunigaikštystę.